Liberal Alliances politiske leder får udenrigsministerposten i den nye regering. Overraskende valg, siger TV 2s politiske redaktør.

Den kommende trekløverregering får en ny mand på udenrigsministerposten.

Kristian Jensen (V) bliver skiftet ud med Liberal Alliances politiske leder, Anders Samuelsen.

Det erfarer TV 2.

Langballe: Ingen havde tænkt den tanke

Valget af Anders Samuelsen er overraskende, siger TV 2s politiske redaktør Anders Langballe.

- Det har ikke været nævnt mange steder. Han har erfaring fra Europa-Parlamentet og er en politiker, der dyrker at have internationalt udsyn. Men alligevel er det så stor en overraskelse, at ingen rigtig havde tænkt den tanke, siger han.

Anders Samuelsen var fra 2004 til 2007 medlem af Europa-Parlamentet for Radikale Venstre, hvorefter han stiftede Ny Alliance. I august 2008 skiftede partiet navn til Liberal Alliance.

Mulig opsplitning af ministeriet

Venstres udgangspunkt for forhandlingerne var, at både udenrigs- og finansministerposterne fortsat skulle besættes af Venstre-folk, men her har det regeringsbærende parti altså måttet give sig undervejs i forhandlingerne.

Ifølge Anders Langballe er det oplagt, at Udenrigsministeriet, der under Kristian Jensens tid som minister har været et meget stort ministerium, nu bliver opdelt på flere ministre - men det er endnu uvist.